Hasan Hasani

**Hasan Hasani** (16 janar 1947, Shqiponjë (ish-Jabllanicë) - 1 dhjetor 2020, Prishtinë) ka qenë shkrimtar dhe studiues i letërsisë nga Gjakova.

## Biografia 
Hasan (Malë) Hasani u lind në fshatin Shqiponjë (ish-Jabllanicë) të Dushkajës, rrethinë e Gjakovës. Shkollën fillore e kreu në vendlindje, Zhebël, Gërgoc dhe Baran. Shkollën Normale e kreu në Gjakovë. Studimet e larta, Dega Gjuhë e Letërsi Shqipe, në Universitetin e Prishtinës. Me krijimtari letrare dhe publicistike merret që nga viti 1965, kur e botoi poezinë e parë në revistën letrare “Jeta e re”. Krijimet letrare dhe publicistike i botoi në të gjitha gazetat dhe revistat që u botuan në gjuhën shqipe në Kosovë, Maqedoni dhe më vonë edhe në Mal të Zi. Si student i vitit të parë, në vitin 1969 nisi punën si bashkëpunëtor i rregullt në gazetën e studentëve “Bota e re”, ku punoi deri në qershor të vitit 1971, kur kaloi gazetar i rregullt në gazetën arsimoreshoqërore dhe pedagogjike “Shkëndija”. Në vitin 1976 kalon në revistën për art, kulturë e letërsi “Fjala”, në fillim gazetar, e më vonë redaktor. Në vitin 1987 emrohet redaktor e më vonë edhe kryeredaktor në revistën letrare për fëmijë “Pionieri”, ku punoi deri në vitin 1996, kur kalon në revistën letrare “Jeta e re”. Nga viti 2003 përsëri e gjejmë redaktor në revistën letrare për fëmijë “Pionieri”, dhe nga janari i vitit 2004 përsëri e gjejmë kryeredaktor po në revistën “Pionieri”. Përveç me shkrime publicistike është marrë me krijimtari letrare, për fëmijë dhe për të rritur. Nga viti 1967, kur ka botuar librin e parë me vjersha e deri me 2013, botoi gjithsej 60 vepra të ndryshme letrare.Hasan Hasani për 45 vjet me radhë, (në vitin 1967 botoi librin e parë), ka përgatitur për shtyp veprën e plotë letrare të Ernest Koliqit në gjashtë vëllime, të Ethem Haxhiademit në dy vëllime, të Nermin Vlorës në dy vëlli¬me, të Mehdi Frashërit në një vëllim, të Rrahman Dedajt në katër vëllime, të cilat janë botuar në Prishtinë. Ka përgatitur numra tematikë (të veçantë) të revistës letrare “Jeta e re” për Ernest Koliqin, Gjergj Fishtën, Nermin Vlorën, Musine Kokalarin, Mehdi e Mithat Frashërin, Vinçenc Prenushin, Azem Shkrelin dhe Beqir Musliun. 

Hasan Malë Hasani ka vdekur më 1 dhjetor 2020 në Prishtinë. 

## Publikime 
;Poezi për të rritur:
* 1. Krojet e bardha, 1967
* 2. Dallgët e vërrinit, 1969
* 3. Dy legjenda, 1969
* 4. Më bekoi pa gjuhë, 1971
* 5. Suferinë, 1967
* 6. Emoniana, 1980
* 7. Shenasa, 1980
* 8. Gurëkala, 1981
* 9. Unazëforta, 1984
* 10. Përkolajt, 1988
* 11. Emira, 1992
* 12. Gurdurimi, 1992
* 13. Gjëmim baladash, 1994
* 14. Harfë e Antikës, 1997
* 15. Plak urtak mençurak, 1997
* 16. Muza shqiptare, 1997
* 17. Idhuj adhurimi, 1998
* 18. Qerpikë me lot, 1999
* 19. Haxhiu i fshatit Pykë, 2005
* 20. Tek uji i zi, 2009
* 21. Shivegimi, 2012
* 22. Shpirtvrarë, 2012

;Haiku:

* 23. Helmshtare, 2013
* 24. Buka e mëkatit, 2013
* 25. Shiba, 2013

;Tregime për të rritur:
* 26. Njeriu që grindej me qiellin, 1979
* 27. Zhurmë në pyll, 1985
* 28. Lojë me shamia, 1990
* 29. Gruaja që grindej me pluhurin, 1996
* 30. Muzgu i hyjneshës, 1996

;Romane për të rritur:

* 31. Ulërima, 1989
* 32. Qafëtuli i Shavarinës, 1999
* 33. Kohë të egra, 2006

;Poezi për fëmijë:

* 34. Ajkuna e Rugovës, 1978
* 35. Mici e topi, 1980
* 36. Tali i Budalinës, 1986
* 37. Vallja e shkrimtarëve, 1993
* 38. Ylberi i shkronjave, 1995
* 39. Ezopi e breshka, 1995
* 40. Shqipet e Shqiponjës, 2000
* 41. Abetarja e UÇK-së, 2006
* 42. Princesha e Shalës, 2010
* 43. Palaço në Prishtinë, 2012

;Kritikë letrare:

* 44. Të anatemuar, 2005
* 45. Faqe libri, 2007
* 46. Gavril Dara i Riu, 2007
* 47. Shënjëzime, 2011
* 48. Letërsia si art dhe komunikim poetik (me Sh. Vishajn), 2011
* 49. Metafora e dhembjes, 2012
* 50. Arti i fjalës dhe i rrëfimit, 2013

;Monografi:

* 51. Bajrush Doda, 2011

;Vepra publicistike:

* 52. Nermin Vlora Falaski, 1992
* 53. Miftar Spahija korife i Lumës, 1995/2002
* 54. Nijazi Sulça mall Kosove që djeg, 2005
* 55. Nëntë biseda për Kosovën, 2005
* 56. Jehon një gjëmë mes mureve, 2005

;Vepra leksikografike:

* 57. Leksikoni i shkrimtarëve shqiptarë 1501-1991, 1994/1995
* 57/a. Leksikoni i shkrimtarëve shqiptarë 1501-2001, 2003
* 58. Të pavdekshmit e Dukagjinit, 2003
* 59. Emra shqip për fëmijë, 2001/2006/2010
* 60. Leksikoni i nobelistëve të lertërsisë, 2011

## Referime